**22.12.2015**

**Campania non discriminare “Ia o doză de toleranță !” în derulare la nivel local**

**Știre**

 Pe parcursul lunii decembrie 2015 se derulează campania non discriminare **“Ia o doză de toleranță !”** în cadrul proiectului Guvernare Incluzivă implementat de Asociaţia „Asistenţă şi Programe pentru Dezvoltare Durabilă - Agenda 21” în parteneriat cu Agenţia Naţională a Funcţionarilor Publici.

 Campania se desfășoară în cele cinci județe incluse în proiect, respectiv Călărași, Cluj, Buzău, Dolj, Mureș și are ca obiectiv creșterea gradului de conștientizare a membrilor comunității asupra problemelor întâmpinate de către persoanele aflate în situații vulnerabile, în vederea diminuării riscului de excludere și discriminare socială a acestora, prin organizarea de evenimente și diseminarea de materiale de informare pe tema nediscriminării. De asemenea, campania prevede o serie de activități care își propun creșterea gradului de conștientizare a grupurilor vulnerabile asupra drepturilor de participare la actul de guvernare la nivel local și la procesele decizionale care le afectează viața.

 În acest sens, instituțiile partenere au organizat evenimente dedicate zilei de 9 noiembrie – *Ziua internațională de luptă împotriva discriminării*, zilei de 16 noiembrie - *Ziua internațională a toleranței* și zilei de 10 decembrie - *Ziua internațională a drepturilor omului*, mese rotunde în cadrul cărora au fost purtate discuții despre importanța incluziunii sociale, seminarii pe tema incluziunii sociale, au fost realizate materiale video care să ilustreze diverse forme de discriminare, au fost diseminate tricouri inscripționate cu mesajul campaniei. Mesajele transmise cu această ocazie au adus în atenția publicului problemele cu care se confruntă grupurile vulnerabile, în vederea stimulării susținerii pentru rezolvarea acestora.

 Proiectul ”Guvernare Incluzivă” este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

 Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**